མས། ཆོས་རྗེ་པ་དེ་རིང་ཐོགས་པའི་གནངས་ཉིན་ངེད་རང་གིས་ཀྱང་ཉི་མ་དབུས་ཀྱི་ཕྱོགས་ལ་བཏེགས་པའི་སྐབས། ཆོས་རྒྱལ་ཆེན་པོས་གསེར་ཞོ་སུམ་ཅུ་སོ་བདུན་གྱི་མཎྜལ་དང། ཙན་དན་དམར་པོའི་སྡོང་པོ་ཤིན་ཏུ་ཆེ་བས་མཚོན་པའི་གནང་སྦྱིན་ཟླ་མ་མཆིས་པ་སྩལ། (དེ་ནུབ་རྡོད་ཀྱི་ཕུག་མོ་ཆེར་ཉལ་བས་ཡར་རྒྱབ་ནས་སྡེ་པ་སྐུ་གཞོན་པ་བཤེགས་པའི་བང་ཆེན་སླེབས་བྱུང་ངོ་། །)ཟླ་བ་དགུ་པའི་ཉེར་ལྔ་ལ་བྱང་ཕྱོགས་ནས་བཏེག་པའི་བཅུ་པའི་ཚེས་ལྔའི་ནུབ་སྤྱང་ལུང་ཆོས་སྡིངས་སུ་འབྱོར། དཔལ་རིན་པོ་ཆེ་(སྤྱང་ལུང་པ)ལ་གསེར་སོགས་སྤུས་དག་གི་ཕྱག་མཇལ་བཏབ། རྣལ་འབྱོར་དམ་ཚིག་གསོ་བའི་ལམ་དབང་ཞུས། ལྷུན་གྲུབ་རྫོང་ལ་བརྒྱུད། དཔལ་སྟག་ལུང་གི་ཐང་ཆེན་པོར་སོན་པ་ན། གཅུང་རིན་པོ་ཆེ་འགྲོ་བའི་མགོན་པོ་རས་པ་ཆེན་པོས་གཙོ་མཛད། གྲྭ་ནང་གླིང་གསུམ་(སྟག་ལུང་པ་དར་རྒྱས་རྟོག་རྒྱ་འཕར་བ་རང་གི་སྐབས)འདུས་པའི་དགེ་འདུན་གནམ་གྱིས་ས་བཀབ་པ་ལྟ་བུས་གདུགས་དང་རྒྱལ་མཚན་རོལ་མོའི་སྒྲ་དབྱངས། བདུག་སྤོས་ཀྱི་དུད་སྤྲིན་སོགས་ཀྱི་རྒྱང་རིང་པོ་ནས་བསུ་བའི་བཀོད་པ་གྱ་ནོམ་པས་མདུན་ནས་བསུས་ཏེ་འདུས་པའི་དབུས་སུ་བདག་གཟིགས་ཙམ་ཉིད་ནས་འགྲོ་མགོན་རས་པ་ཆེན་པོས་གུས་པའི་བརྐྱངས་ཕྱག་ཀྱང་བཏབ་པར་མཛད་པ་མཐོང་བ་ཙམ་གྱིས་སེམས་རྩིས་གཏད་མེད་པའི་ངང་ནས་ཞལ་མཇལ་ལེགས་པར་བགྱིས། བཀྲ་ཤིས་པའི་དགེ་མཚན་ཡར་དཔེ་ལ་བཞག་པའི་ངང་དེ་ཉིད་ནས། འདུས་པའི་ཚོགས་པ་མ་ལུས་པ་མཆོད་ཁང་ཆེན་མོར་གཅུང་རིན་པོ་ཆེའི་ཕྱག་ཕྱིར་དཀྲིས་ནས་རྡོ་རྗེ་ཕྲེང་བའི་དབང་གཟབ་རྒྱས་སུ་ཕུལ་ཅིང། ན་ནིང་གི་སྐབས་ལྟར་ཚོགས་ཆོས་ལ་ཆོས་དྲུག །ཕྱག་ཆེན། དབང་ལུང་ཕྲན་ཚེགས་ཟླ་བ་གཉིས་ཀྱི་རིང་རྒྱུན་ཆད་མེད་པར་ཆོས་ཀྱི་འཁོར་ལོ་བསྐོར་རྗེས། གླིང་ནང་ནས་སྒོམ་དོན་གཉེར་ཁོ་ནའི་དད་འདུས་ཉིས་བརྒྱ་ཙམ་དང་ལྷན་ཅིག །མཆོག་གི་སྤྲུལ་པའི་སྐུ་བཞུགས་པའི་བསྟི་གནས་བསེ་གླིང་གི་རི་ཁྲོད་དུ་འཕོས་ནས་རི་ཆོས་སྐོར་གསུམ་ཞིབ་བཤད་བགྱིས། མཆོག་གི་སྤྲུལ་པའི་སྐུ་ཆེན་པོ་ཉིད་ཀྱི་ཞབས་དྲུང་དུ་རྡོ་རྗེ་ཕྲེང་བའི་དབང་འབུལ་བ་དང། སྔ་གོང་གསན་པའི་ཁྲིད་ཐམས་ཅད་པའི་བརྗེད་བྱང། ངག་ལས་ཕྱག་བྲིས་སུ་འགོད་པ་གནང་ཞིང། བདག་ཉིད་ཀྱང་ཁ་ཙམ་མིན་པ་སྤྲུལ་པའི་སྐུ་ཉིད་ལ་ཡིད་ཆེས་པའི་དད་པ་བླ་ལྷག་ཏུ་སྐྱེས་ཤིང། མགོན་པོ་ཤཱ་ཝ་རས་བྱིན་གྱིས་བརླབས་པའི་མཚན་མ་ཡང་ཉིད་ཀྱི་མཐུ་ལས་བྱུང་བའི་ཡིད་གཏན་སྙིང་ནས་ལྷུག་པར་རྙེད་པའི་དབང་ལས། མར་པ། མི་ལ། སྒམ་པོ་བ། ཕག་མོ་གྲུ་པ། བླ་མ་ཞང། སྟག་ལུང་ཐང་པ། འཇིག་རྟེན་མགོན་པོ། གླིང་རས། རྒྱ་རས། རྒོད་ཚང་པ་རྣམས་ཀྱི་བཀའ་འབུམ་གྱི་ལུང། འབྲུག་སྐོར་གྱི་བཅུ་གསུམ་མའི་དབང། རྟེན་འབྲེལ། རོ་སྙོམས། བླ་སྒྲུབ། བསྲེ་འཕོ་སོགས་ཉིད་ཀྱིས་འབྲུག་པ་རིན་པོ་ཆེ་ལ་གསན་པའི་བཀའ་རྒྱུད་རིན་པོ་ཆེའི་བཀའ་ཆོས་ཐམས་ཅད་བུམ་པ་གང་བྱོར་ཐོབ་པས་ཐོས་བརྒྱའི་སྒྲོ་འདོགས་ལྷག་པར་ཆོད་པ་བྱུང། དེ་སྐབས་ཡར་རྒྱབ་ཕྱོགས་སུ་ཟླ་བ་བཅུ་གཉིས་པའི་ནང་ཙམ་ལ་བྱ་དཀའི་དབང་གིས་ཡུད་ཙམ་ཕྱིན་(རང་རེའི་སྙིང་ནས་དམ་ཚིག་རྡོ་རྗེ་སློབ་མ་རིན་ཆེན་ཕུན་ཚོགས་པའི་སྐུ་གདུང་ཞུགས་ལ་ཞེན་པའི་བགྱི་བ་ལ་མི་འགྲོ་ཁ་མེད་ཤར་ནས་ཆོས་མཚམས་བྱས་ནས་ཕྱིན)སྐབས། གཞུང་སྤྲེ་ཤིང་གི་(བློ་གྲོས་དཔལ་བཟང)གདུང་བརྒྱུད་པ་སྤྱན་དྲངས་ནས། རྔོག་དཀྱིལ་བདུན་གྱི་དབང། རིན་ཆེན་རྒྱན་འདྲའི་བཤད་ལུང། བསྲེ་འཕོ། ཆོས་དྲུག་སྲས་མཁར་མ། གདན་བཞི་དང་མ་ཧཱ་མཱ་ཡའི་རྫོགས་རིམ་མཐའ་དག་དང། བཀའ་སྲུང་དུད་གསོལ་མའི་དབང་ལུང་ལ་ཐུག་གི་བར་རྫོགས་པར་ཞུས། འབུལ་བ་དང་ཞབས་ཏོག་ཆ་མཐུན་བསྒྲུབས་ནས་སྐྱར་ལོག་བགྱིས། བསེ་གླིང་གི་རི་ཁྲོད་ཉིད་དུ་ཞབས་ཀྱི་པདྨོར་སོན། ཇི་ལྟར་ཐོས་པའི་ཆོས་རྣམས་རྫོགས་པར་ཕུལ་རྗེས། སླར་སྟག་ལུང་གི་ཆོས་གྲྭར་ཆེན་པོར་བགྲོད་ནས། གཅུང་རས་ཆེན་པའི་དྲུང་དུ་རྔོག་དབང་བདུན་སོགས་དགོངས་པའི་དབྱིངས་ཡོངས་སུ་བསྐངས་ཞིང། སླད་མ་དབོན་རིན་པོ་ཆེ་བཀྲ་ཤིས་རྒྱལ་མཚན་དཔལ་བཟང་པོའི་དྲུང་དབུ་སྐྲ་བསིལ། ཚངས་པར་སྤྱོད་པའི་གནས་ཡོངས་སུ་བཞེས་པར་མཛད་ཅིང། འབུལ་བ་རྣམ་གཞག་དཔག་མེད་བྱུང་བའི་ཕུད། ཕ་རིན་པོ་ཆེ་ཏྲེ་བོའི་དྲུང་དུ་ཇ་སིག་ཀུན་ནས་བཟང་བ་གསུམ། གོས་ཕྱི་ནང་གཉིས་སོགས་དང། མཆེད་གྲོགས་གྲྭ་པ་རྣམས་ལ་དར་ཁ་རེའི་འགྱེད་དང་བཅས་པའི་མང་ཇ་གསུམ་སྦྲེལ(དེ་དུས་ཤངས་ནས་རྒྱལ་སྒོམ་གྱི་སྐུ་སྐྱེ་འཁྲུངས་པ་གཅིག་ཡུལ་ཐོན་ནས་ཕག་མོ་ན་འདུག་ཟེར་འབུལ་སྐྱེལ་ལ་རབ་དཀར། སྤོས་ཆག ཇ་ཐུམ། བཀྲ་ཤིས་ཁ་བཏགས་སོགས་བསྐུར་ནས་བརྫངས་སོ། །)། དཔལ་རིན་པོ་ཆེ་སྤྱང་ལུང་པ་ལ་ཇ་སིག་གཉིས། གོས་ཕྱི་ནང། ཚེ་དཔག་མེད་ཀྱི་རྒྱ་སྐུ། གསེར་གྱི་གླེགས་བམ། རྣམ་རྒྱལ་མཆོད་རྟེན། རྒྱ་དྲིལ། རྟེན་ཁེབས་སོགས་བཅུ་གསུམ་ཚན། རིན་པོ་ཆེ་གདན་ས་པ་དང། དབུས་སྨྱོན་གདན་ས་པ་ལ་ཇ་སྡུམ། དར་ཡུག །གན་སྤོས། རབ་དཀར། གོས་ཁ་འབྲེལ། ཁ་བཏགས་རེ་རེ། འབྲུག་པ་གཅུང་རིན་པོ་ཆེའི་དྲུང་དུ་ཡང་འབུལ་སྐད་དེ་མཚུངས། སྤྱང་ལུང་ཚོགས་སུ་མང་ཇ། ཇ་སིག་སྡུམ་གྱི་འགྱེད། འདི་སྐབས་པཎ་ཆེན་རིན་པོ་ཆེ་ནས་བརྒྱུད་པའི་(དེ་དུས་མུན་ཁང་དམར་སྟོན་རིན་ཆེན་ཤཱཀྱ་དང་སྤྱང་ལུང་པ་གཞོན་ནུ་བློ་གྲོས་པས་རྡོ་རྗེ་སྐྱིལ་ཀྲུང་མི་ལོ་ལྔ་ན་བཅོ་བརྒྱད། རྗེས་མས་དྲུག་མཛད་པའི་སྒོམ་ཁང་དུ་བགྱིས་པ་ཡིན་ནོ། །)སྦྱོར་དྲུག །མཁས་གྲུབ་གཞོན་ནུ་གྲུབ་ཀྱིས་མཛད་པའི་ཕྱག་ཆེན་གའུ་མ། སྤྱན་སྔ་ལྷ་གཟིགས་རས་པས་མཛད་པའི་ཕྱག་ཆེན་(མ་རིག་མུན་སེལ)ཆོས་དྲུག་རྣམས་ཞུས། གདན་ས་པས་གཙོ་མཛད་ཚོགས་ལ་རྡོ་རྗེ་ཕྲེང་བ་ཡང་བགྱིས། སྟག་ལུང་ཚོགས་སུ་ཇ་སིག་བཅུ་གཉིས་ཀྱི་འགྱེད། དཔལ་གསང་ཕུ་ནེའུ་ཐོག་ཏུ་མང་ཇའི་རྒྱུར་ཇ་སིག་སྦྲེལ་ཤིན་དུ་བཟང་བ། དཀར་ཡོལ་རྩེ་རིངས་བརྒྱའི་འགྱེད་རྣམས་བསྒྲུབས། ཚུར་ལམ་སྡེ་པ་བྲག་དཀར་བས་འབོད་མི་བྱུང་ནས་བཀྲ་ཤིས་ལྗོངས་སུ་ཕྱིན། ཞག་འགའ་ངལ་གསོ་བགྱིས། སྡེ་པ་ཡབ་ཡུམ་དྲུང་དུ་དགོངས་བཞེད་ཀྱི་དབང་ལུང་མང་དུ་ཕུལ་ཞིང། བོ་དོང་ཐམས་ཅད་མཁྱེན་པའི་ཚེམས། རྣམ་རྒྱལ་མཆོད་རྟེན་རང་བྱོན། གསེར་ལྗང་བརྡུངས་ཀྱི་ཟེའུ་ལྷ་ཁང་དང་བཅས་པ། དེ་ཉིད་འདུས་ཆེན་རྩོམ་དུས་ཀྱི་པཎ་ཞྭ་དར་ཆེན་མི་འདྲ་བ་བཅུ་དྲུག་གི་འདྲིལ་ལྐོགས་དང་བཅས་པ། ཐམས་ཅད་མཁྱེན་པ་ཉིད་ཀྱི་ཕྱག་དྲེག་འབྱར་བའི་སྦས་དོན་ལྷན་ཐབས་དང་བཅས་པའི་གླེགས་བམ་རྣམས་བཀའ་དྲིན་དུ་སྩལ་རྗེས། མ་དྲིན་ཅན་གྱི་གཙོ་བྱས་འབྲེལ་པ་ཅན་འགའི་དོན་དང། རང་གི་དཀོར་སྦྱོང་དུ་དམིགས། ལྷ་སར་ཇོ་བོ་རིན་པོ་ཆེ་ལ་གསེར་སྲང་གང་གི་ཞལ་གསེར། གསེར་ཞོ་གསུམ་སྐུ་ལ་ལྟོས་མེད་དུ་གཏོར་ཞིང། རྒྱུན་ལྡན་དུ་དར་ཆེན་གསེར་མདོག་ཡུག་གི་སྙན་དར་སྒྲོན་པ་དང། གཞན་ཇོ་བོ་ཐུགས་རྗེ་ཆེན་པོ་སོགས་སྙན་དར་འབུལ་དགོས་ཉེར་གཉིས་ཙམ་དང། ཞལ་གསེར་ཀྱང་ཐོབ་བྱ་ཀུན་ལ་མ་ཆད་པ། ར་མོ་ཆེར་ཇོ་བོ་མི་བསྐྱོད་རྡོ་རྗེ་སོགས་ལའང་སྐུ་སྐལ་གྱ་ནོམ་པ་ཕུལ། གསེར་སྟོན་སྟེང་འབུལ་ཆ་དཀོན་གཉེར་ཆེན་མོར་ཇ་སྡུམ་བཟང་ངེས། གོས་ཕྱི་ནང། རབ་དཀར་རྩ་རིངས། སྤོས་ཆག །ཁ་བཏགས། ཞལ་གསེར་ཞུ་མི་ལ་ཇ་མགོ་སྤོར། དར་ཡུག །གོས་ཁ་འབྲེལ། རབ་དཀར། སྤོས་ཆག །ཁ་བཏགས། དེ་འོག་གསུམ་ལ་ཇ་ལྷ་ཉག་བདུན་རེ། གོས་ཁ་རེ། དཀར་ཡོལ། སྤོས་ཆག །ཁ་བཏགས་རེ་རེ། དེ་འོག་ལྔ་ལ་ཇ་ལྷ་ཉག་གསུམ་གསུམ། དར་ཁ་འབྲེལ། དཀར་ཡོལ། ཁ་བཏགས་རེ། དེ་འོག་བཅུ་ལ་ཇ་ཉག་རེ་དང་ཁ་བཏགས་རེ། དཀོན་གཉེར་ཆུང་བ་བཅུ་དྲུག་ལ་དར་ཁ་རེ་བགྱིས་ཏེ། གསེར་སྟོན་ཡང་དག་པའི་དཔེ་བཞག་བྱུང། དགེ་རྩ་དེ་དག་གི་བསྔོ་རྟེན་ཕ་ལོ་ཆེན་དྲུང་དུ་གསོལ་ཇ་བཟང་ངེས་པ་སིག་སྦྲེལ་ཅིག་ཕུལ། ལྷ་སར་སྡོད་རིན་བདེ་ཆེན་ནས་མཆོག་གི་སྤྲུལ་པའི་སྐུ་ཞྭ་དམར་ཅོད་པན་འཛིན་པའི་འབོད་མི་རིམ་ཅན་དུ་གནང་བའི་བཀའ་མ་ཆོག་པར་ཞབས་དྲུང་དུ་ཕྱིན། དགོངས་དབྱིངས་རིན་པོ་ཆེར་སྦྱར་བའི་དབང་རྗེས་གནང་མང་དུ་ཕུལ། སླད་ནས་ཀྱང་ཆོས་ཀྱི་སྒོ་རབ་འབྱམས་རྗེས་སུ་ནོད་པའི་བཀའ་ལུང་ཡང་ཡང་གནང་བའི་དགོངས་ལེན་གྱི་ཁ་ཆད་སྣེ་ཁྲིད་དུ་ཕུལ་ནས། དབྱར་ཡར་རྒྱབ་ཕྱོགས་སུ་དཔོན་ས་ཡུམ་སྲས་དྲུང་དུ་འབོད་མི་དོས་དྲག་སྟག་ལུང་མན་རིམ་ཅན་དུ་གནང་བའི་ཞལ་ངོ་མ་ཆོགས་པར་ཕྱིན། ཚོགས་དགེ་འདུན་སྒང་པའི་མཁན་རིན་པོ་ཆེའི་(ངག་དབང་ཀུན་དགའ་ཆོས་འབྱོར་བསྟན་པའི་རྒྱལ་མཚན་དཔལ་བཟང་པོ)ཞལ་སྔ་ནས་དང། ཞོང་སྡེང་མཁན་ཆེན། མོན་བུ་མཁན་ཆེན། དར་ལུང་མཁན་ཆེན། བྱམས་སྡིངས་མཁན་ཆེན། མཚལ་མིན་མཁན་ཆེན། དཔལ་སྡིངས་མཁན་ཆེན། རྣམ་རྒྱལ་མཁན་ཆེན། སྡེ་གླིང་མཁན་ཆེན། བྱམས་པ་གླིང་གི་ཟུར་ཆེན། ཆོས་འཁོར་སྒང་ལ་སོགས་དྲག་བསྡུས་(དཔོན་ས་ཡུམ་རིན་པོ་ཆེ་དཔོན་ས་ལྕམ)ཞལ་ངོ་གསུམ་གྱིས་གཙོ་མཛད། དབང་ཆ་གཅིག་(གཉིས)ལ། སྣེ་གདོང་རྩེ་ནས་དཔོན་པ་རིན་པོ་ཆེའི་ཞབས་དྲུང་ནས་ཞུས་པའི་པཎ་ཆེན་ནགས་ཀྱི་རིན་ཆེན་ཉིད་ཀྱི་ཐིག་རྩ་གནང་བའི་རྡོ་རྗེ་ཕྲེང་བའི་དཀྱིལ་འཁོར་སྟེངས་ནས་དབང་རྫོགས་པར་ཕུལ། ཡར་ལམ་གོང་དཀར་རྡོ་རྗེ་གདན་དུ། རིན་པོ་ཆེ་བྱམས་དབང་པའི་དྲུང་དུ་སྔར་མ་ཐོབ་པའི། རས་ཆེན་དཔལ་འབྱོར་བཟང་པོ་ལ་སློབ་དཔོན་པདྨ་དངོས་སུ་གནང་བའི་ཚེ་དབང་ལྷ་བཅུ་བདུན་མ(ཚེ་མདའ་དངོས་སུ་འཕར་བའི)། གུ་རུའི་ཟླུམ་པོ་བཞིའི་དབང། རྡོ་རྗེ་ཕུར་པ་ས་ལུགས་ཀྱི་སྟོད་བྱང་ཆུབ་སྒྲུབ་ལམ་དང། སྨད་དྲག་པོ་སྒྲོལ་དབང་རྣམས་ཞུས་ཤིང། ཆོས་ཀྱི་བཀའ་དྲིན་གྱིས་ཞོ་ཞར་ཇ་སྡུམ། གོས་ཕྱི་ནང་ཤིན་ཏུ་བཟང་བ། བཀྲ་ཤིས་ཁ་བཏགས་རྣམས་ཕུལ་ཞིང། འབྲུམ་བུ་ལ་འཛེམ་སྟབས་རོང་ཆེན་ལ་བརྒྱུད། ངུར་མིག་གི་རྗེ་བཙུན་སྒྲོལ་མའི་དྲུང་དུ་སྔར་མཁྱུད་ལྟར་སྙན་དར་འབུལ་བ་དང་འདོད་དོན་གསོལ་བཏབ་བགྱིས། འབྲོང་རྩེར་ཞག་འགའ་ཟུང་དབང་ལུང་གི་འབྲེལ་པ་ཙམ་གྱི་རྟེན་འབྱུང་ཡེལ་ནས། ཡང་ཡང་དུ་ཡིད་བདེ་ལྷག་པར་བསྐྲུན་པའི་བསྟི་གནས་མི་འཇིགས་པ་སྐྱབས་ཀྱིས་འཚོ་བའི་ཕོ་བྲང་འདི་ཉིད་དུ། རྒྱུན་གྱི་རྒྱལ་བ་འོད་སྣང་གི་ཚེ་ཆོག་བརྒྱ་རྩ་དང་འབྲེལ་བར། རང་མྱོང་གི་བཅུད། ཉམས་ལེན་གྱི་མཐིལ། རྟོགས་ཆོས་ཀྱི་ངོ་བོ། ཟབ་མོ་ནི་གུའི་ཆོས་དྲུག་གི་ཕྱག་ཁྲིད། མགོན་དཀར་ཡིད་བཞིན་ནོར་བུས་མཐའ་བསྟེན་པའི་ལེགས་ལམ་སྤེལ་བའི་སྐབས་འདི་ཉིད་དོ་ཞེས། རེ་ཤིག་བརྗོད་པའི་སྒོར་གྱུར་པ་ཡང་དེ་ཙམ་སྟེ། དབྲི་བསྣན་མེད་པའི་སརྒར་ཕྱེ་བ་ཡང་ལི་ཁི་ཏཾ། ཤེས་བྱའི་ཕ་མཐའ་རྗེས་དཔོག་བྱ་ལམ་འདྲ། །རྣམ་དཔྱོད་གཤོག་པས་བགྲོད་ཚེ་དཀའ་བ་ཅི། །འདི་ན་སྣ་ཚོགས་གྲུབ་མཐའི་འཇའ་རིས་ལ། །བདེན་པར་རྟོགས་པའི་ལོག་ཤེས་བྱིས་པའི་བློ། །ཀྱེ་ཧོ་མིག་གྱུའི་ཆུ་ལ་སྐོམ་པའི་བཅུད། །གདུང་སེམས་རེ་བའི་འགྲོགས་འགྲོའི་རི་དགས་དག །རྐང་བང་དགོས་མེད་ངལ་བ་འདི་ཀོ་ཞེས། །ལས་སྣང་སྒྱུ་མའི་མིག་འཕྲུལ་ཨེ་མ་མཚར། །ཐོས་པའི་བདུད་རྩི་བསིལ་མངར་ལྡན་པའི་རོ། །བསམ་བྱུང་ལྕེ་ཡིས་མྱང་ཚེ་དེ་ལྟའི་ཚུལ། །སྒོམ་པ་ཡང་དག་དོན་ལས་གཞན་མིན་ཞེས། །སྙིང་གིས་ལན་བརྒྱར་བརྟགས་ལ་འཆར་བར་བྱོས། ། ཆོས་ཚུལ་གང་ལའང་སྡང་ཞེན་མ་མཆིས་པར། །ཅི་སྟེ་ཤཱཀྱའི་བཀའ་ཉིད་ཚད་མར་གཟུང། །རྒྱུད་སྡེའི་ངེས་གསང་གྲུབ་པའི་ཞལ་ལུང་ལ། །དགེས་དགུར་སྤྱོད་ལ་ཡི་རང་སྤེལ་བར་གྱིས། །ཚིག་འབྲུ་ཡིད་ཀྱི་གླེགས་བུར་བྲིས་པའི་ཚེ། །ཡིག་ནག་དཔེ་ཚོགས་ཁལ་རྡོའི་ངོ་བོར་གོ །དོན་བཞིན་ནང་ལྟའི་བསམ་གཏན་ལ་དཔྱད་པས། །ཚིག་གི་སྦུ་བ་སྲང་མཐའི་རྩ་བཞིན་ཤེས། །བསྟན་པའི་རྩ་ལག་དམ་ཆོས་བདུད་རྩིའི་སྒོ། །རྣམ་གྲངས་བྱེ་བས་ཡིད་དབང་མ་ཚིམ་སྟེ། །ད་དུང་ཆོས་རྒྱུན་ཏིང་འཛིན་མ་ཐོབ་པར། །ཐོས་པས་ངོམ་པ་མེད་འདི་ཁོ་བོའི་གཤིས། །རྟོགས་བརྗོད་ལོ་ཟླས་བཅིངས་པའི་རང་བློའི་ཟོལ། །རྙེད་པ་ཆོས་ལ་བགྱིས་པའི་བདེན་པའི་གཏམ། །དམ་པའི་ཚོགས་ལས་ཞར་ནོད་བཀའ་ལུང་དག །གཞན་ལ་ཚེགས་མེད་འདོམས་པའི་མཐུ་ལྡན་སུ། །དཔྱོད་ལྡན་གཟུར་གནས་མདུན་དུ་ཚུར་བྱོན་དང། ། རང་ཉམས་བློ་གྲོས་ལང་ཚོའི་དཀྱིལ་འཁོར་དང། །ཡོན་ཏན་རྒྱན་ཕྲེང་ལྡན་པའི་མིག་མཆིས་ན། །ཡིན་མིན་སོ་སོར་འབྱེད་ཚེ་གསལ་བར་རྟོགས། །བདག་ནི་འདི་ནས་བྱང་ཆུབ་སྙིང་པོའི་བར། །ཕྱོགས་རེའི་མིག་ཅན་ཆོས་སྤོང་ཁུར་ལེན་པའི། །བསྟན་པའི་ཆོམ་རྐུན་ཉིད་དུ་མ་གྱུར་ཅེས། །དག་པའི་སྨོན་ལམ་སྙིང་ནས་འདེབས་པ་ལགས། །གང་གི་སྐྱེ་བ་འཛིན་ཚེ་འང་དག་པའི་ཆོས། །དེ་ཉིད་སྤེལ་ལ་བློ་ཡི་མཐུ་ཐོབ་སྟེ། །ཡོངས་རྫོགས་ཐུབ་པའི་བསྟན་པ་རིན་པོ་ཆེ། །རྩོད་པའི་དུས་འདིར་སླར་ཡང་རྒྱས་བྱེད་ཤོག ། ཅེས་སྔར་བརྗོད་པའི་ཟུར་འདེབས་མཛེས་པར་བྱེད་པའི་རྒྱན་འདི་ཡང། མི་དབང་ཡབ་སྲས་འདི་གཉིས་ཀྱིས་ཡང་ཡང་བསྐུལ་བའི་ཞལ་ངོར་དཔལ་ཁྲི་ཁང་གི་ཡང་རྩེ་ཆོས་རྒྱལ་ཕོ་བྲང་དུ། དགེ་སློང་བསོད་སྙོམས་སྤྱོད་པ། ཤྲི་ཝན་ཨནནྡ་མུཀྟི་པ་ར་མ་བུདྷི་པྲ་ཎེ་ཏ་ས་མུ་ཏྲ་སེ་ནས། (ཤྲཱི་ཝན་ཨ་ནནྟ་མུཀྟི་བ་ར་པུ་ཙི་ཏྲ་སཱ་ག་ར་སེ་ན། གོང་དེ་དག་པ་དང་ཕྱི་མ་འདི་ཡི་གེ་མ་དག་སྙམ་ཡང་འབྲི་ཚུལ་གཉིས་ཀ་འབྱུང་བས་དཔྱོད>) (དཔལ་ལྡན་ཀུན་དགའ་གྲོལ་མཆོག་བློ་གསལ་རྒྱ་མཚོའི་སྡེས)སྦྱར་བའི་ཡི་གེར་བཀོད་པའི་བགྱི་བ་པོ་དད་ལྡན་ཤེས་རབ་བློ་གྲོས་རྣལ་འབྱོར་སྤྱོད་པའི་སྡེས་བགྱིས་སོ། །རང་གི་སླར་ཞུས་དང་མཆན་བུའི་ཁ་སྐོང་བགྱིས་པ་འདི་ཉིད་ལ་ནན་གྱིས་མི་